Хәҙерге ваҡытта сквош уйыны өсөн корттың халыҡ-ара, 1920 йылда рәсми рәүештә раҫланған үлсәмдәре бар: оҙонлоғо — 9750 мм, киңлеге — 6400 мм булған дүртмөйөш формаһындағы майҙансыҡ. Корттың ҡаршы яҡ стенаһына түбәндәге һыҙаттар һыҙылған: 4570 мм бейеклегендә — үрге аут һыҙаты, 1830 мм бейеклегендә туп һуғыу тәңгәлен билдәләгән һыҙат, 430 мм бейеклегендә түбәнге аут, уға 50 мм бейеклегендәге кәртә ҡуйылған. Артҡы стенала иҙәндән 2130 мм бейеклегендә шулай уҡ аут һыҙаты урынлаша. Ҡабырғалағы стеналар буйлап артҡы аут һыҙатын ҡаршы яҡ стеналағы үрге аут һыҙаты менән тоташтырыусы һыҙаттар үтә.